
Előterjesztés
a Közgyűlés részére

Tisztelt Közgyűlés!

A gyermekek védelméről és a gyámügyi igazgatásról szóló 1997. évi XXXI. törvény (továbbiakban: Gyvt.) 96. § (6) bekezdése értelmében a helyi önkormányzat a gyermekjóléti és gyermekvédelmi feladatainak ellátásáról minden év május 31-éig – a külön jogszabályban meghatározott tartalommal - átfogó értékelést készít, amelyet a képviselő testület, illetve a közgyűlés megtárgyal. Az értékelést meg kell küldeni a gyámhivatalnak. 

A gyámhatóságokról, valamint a gyermekvédelmi és gyámügyi eljárásról szóló többször módosított 149/1997.(IX.10.) Kormányrendelet 10. számú melléklete meghatározza azokat a szakmai szempontokat, amelyek alapján az átfogó értékelést el kell készíteni. Ezek a következők:

· A megyei fenntartó által fenntartott, szakellátást (esetleg alapellátást) nyújtó intézményhálózat bemutatása, különös tekintettel a Gyvt.-ben előírtak teljesítésére.

· Ellátásban részesülők száma, korcsoportok szerinti megoszlása, tendenciák.

· Változások az ellátás feltételeiben (személyi, tárgyi, elhelyezési feltételek).

· A felügyeleti szervek által végzett gyermekvédelmi szakmai ellenőrzések tapasztalatainak 
bemutatása.

· Jövőre vonatkozó célok, javaslatok, elképzelések (milyen típusú intézmények kialakítására, átalakítására, fejlesztésére lenne szükség a gyermekek szükségletei alapján, milyen területeken tervezik bevonni a civil szervezeteket a szakellátás feladatainak ellátásába).

A szakmai jogszabályok alapján a Fővárosi Önkormányzat a Gyvt-ben foglaltak szerint biztosítja a személyes gondoskodást nyújtó szakellátás keretében az ideiglenes hatállyal elhelyezett, az átmeneti és a tartós nevelésbe vett gyermek otthont nyújtó ellátását, a fiatal felnőtt további utógondozói ellátását, valamint a szakellátást más okból igénylő gyermek teljes körű ellátását.
A teljes fővárosi gyermekvédelmi hálózat mintegy 2000 gyermekvédelmi gondoskodásban részesülő gondozott ellátását biztosítja intézményeiben. Ezen kívül hozzávetőlegesen 500 fő nevelkedik hagyományos vagy hivatásos nevelőszülőknél, további 350 gyermek pedig civil nevelőszülői hálózatok nevelőszülői családjaiban.

Az Önkormányzat az elmúlt évben a gyermekvédelmi feladatok ellátásáról 39 intézményben (gyermekotthon, utógondozó otthon, többcélú intézmények gyermekotthoni egységei, Módszertani Gyermekvédelmi Szakszolgálat, általános iskolai kollégium, Csecsemőket, Kisgyerekeket és Fogyatékosokat Befogadó Gyermekotthonok) gondoskodott. 
A Fővárosi Önkormányzat a gyermekvédelmi feladatait a Főpolgármesteri Hivatalon belül az elmúlt évben is az Oktatási, Gyermek- és Ifjúságvédelmi Főosztály közreműködésével látta el. 
A kötelező feladatok ellátását az elmúlt évre visszatekintve a jelen előterjesztés mellékletét képező átfogó értékelés részletesen mutatja be (1. sz. melléklet, 1/a. számú melléklet).
Kérem a Tisztelt Közgyűlést a jelen előterjesztés, illetve annak mellékletét képező átfogó értékelés megtárgyalására és elfogadására.
Határozati javaslat
A Fővárosi Közgyűlés úgy dönt, hogy:
1.  elfogadja a Fővárosi Önkormányzat gyermekvédelmi feladatainak 2011. évi ellátásáról    készített átfogó értékelést. Felkéri a Főpolgármestert, hogy az átfogó értékelést Budapest Főváros Kormányhivatala Szociális és Gyámhivatala részére küldje meg.
       határidő: a döntést követő 30 napon belül
     felelős: 	Tarlós István főpolgármester



Határozathozatal módja:
A határozati javaslat elfogadásához egyszerű szavazattöbbség szükséges.

Budapest, 2012. 
	Csomós Miklós
főpolgármester-helyettes

	Láttam:

	Sárádi Kálmánné dr.
főjegyző









Mellékletek: 

Átfogó értékelés a Fővárosi Önkormányzat gyermekvédelmi feladatainak 2011. évi ellátásáról
1/a. számú: A gyermeklétszámok alakulása 2011-ben a fővárosi gyermekvédelmi szakellátásban

